વિલીને ઊંચકનારા બંને આદમીની કફોડી હાલત જોઈને હાથલારી લઈને ઊભેલો માણસ પણ દોડ્યો અને વિલીને ગાડીમાં ઘૂસાડવામાં મદદ કરવા માંડી. પરંતુ એ જે ઝડપે દોડ્યો એથી અકીકની માળા વગેરે સામાન વેચતા હાટડીવાળાનું ધ્યાન ત્યાં ખેંચાયું. તાબૂત જેવા એક આદમીને બે જણા ઊંચકીને ગાડીમાં નાંખી રહ્યા હતા એ દૃશ્ય તેણે જોયું, પણ ક્ષણાર્ધ પૂરતા આંખોએ ઝીલેલું દૃશ્ય મગજ સુધી પહોંચે અને મગજમાં તેનું અર્થઘટન થાય એ પહેલાં તો ત્રણેયે ભેગા થઈને વિલીને ગાડીમાં નાંખી દીધો હતો.